《谒陵礼毕车驾入盛京得七言排律十四韵》
清代·弘历

群山万壑总朝东，王气为龙镇郁葱。白水寿邱名不减，作丰迁镐事应同。

当时提剑安黔首，此日垂衣逮藐躬。延伫关山千里外，每怀瞻拜八年中。

商飔送爽清驰道，叠嶂排青列远空。上将随车金䍡𦌉，名王执辔玉璁珑。

行宫视膳邀慈豫，故国旋舆仰祖功。只为上陵思马鬣，岂缘校猎赋车攻。

六飞因幸兴王里，百辟咸朝庆善宫。讶许称觞来故老，不教警跸骇新丰。

葛灯绡帐犹馀俭，执豕酌匏许献衷。华曜景中鸾扇动，若非烟里鸭香融。

孕虞育夏天心眷，笃祜依京帝谓通。万祀皇清绵宝祚，扶桑初日海门红。